In nomine Domini nostri Jesu Christi, ego Odo, dominus Granceii, notum facio presentibus et futuris quod recognitum fuit in presentia nostra et in presentia multorum aliorum virorum quod Renaudus, pater avi mei fratris Odonis, de Buris, libere dedit in elemosinam Deo et Domui Templi casamenta sua, quę in dominio Granceii fratres Templi acquisierunt, et sibi in elemosinam data fuerunt, et quidquid habebat in villa quę dicitur Montenalis, et in finagio ejus, exceptis prepositi et Enjorandi tenementis. Hanc elemosinam laudavit Rainaudus, pater avi mei, et ipse Odo, avus meus, et filii sui Renaudus, qui fuit pater meus, Milo, Pontius, Hugo, milites. Preterea, ipse Odo, avus meus, tunc dominus Granceii, laudantibus predictis quatuor filiis suis, donavit prefatis fratribus Templi omne tenementum Bonini et Pidot de Granceio, et heredes ejus et omne tenementum suum, et Guidonem de Poissum, et Johannem, fratrem ejus, cum omni tenemento et heredibus, et Petrum de Sancto Benigno, et quamdam feminam nomine Teciam, cum omni tenemento. Preterea inter Odonem, avum meum, tunc dominum Granceii, et fratres Templi quedam querela oborta fuerat de quadam parte finagii de Poissum et loci qui dicitur Allo, quam querelam fratribus Templi usque ad aquam que currit inter Poissum et Allo acquitavit. Hoc et cetera que superius dicte sunt in bona fide et libere supradictis fratribus donamus in perpetuum possidenda. Hujus rei testes sunt Renaudus de Vernoi, Petrus Strabo, Renaudus de Vives. Confirmatum fuit hoc sigillo meo anno ab incarnatione M°C°LXXX°V°. Has elemosinas ego Odo, dictus dominus Granceii, post antecessores meos, laudavi et concessi libere in perpetuum possidendas, et sigillo meo confirmavi. Hujus meę laudationis testes sunt Petrus, abbas sancti Benigni, Poncius, abbatis frater, Hugo frater Poncii, Radulphus de Minervis, frater Humbertus et frater Oto, capellani Buriarum, et frater Guilencus, frater ejusdem domus, et multi alii, quorum nomina non scribuntur in hac carta. Actum anno domini M°C°XX°VII°. Preter hec omnia, mors que nulli donat...... a vo meo, fratri Odoni de Buris impendit. Unde fratres dolentes mihi Odoni, domino Granceii, mandaverunt. Ego ipse dolens pro morte avi mei, veni ad Bureium cum Petro, avunculo meo, abbate sancti Benigni, et cum Poncio avunculo meo, et cum Hugone avunculo meo et cum multis aliis. Illic fuimus donec divina officia celebrata fuerint, et post celebrationem divinorum peragitur ad tumulum, et cum magno honore corpus avi mei tumulatur. Redivimus ad monasterium secundum mores antiquorum. Frater G. Boldes, preceptor de Buris, petens silentium, ait: Audite me, et attendite voci loquentis. Odo, frater noster, avus istius Odonis transivit. Sciatis etenim quia multas elemosinas nobis dedit, de quibus cartam habemus, quę coram vobis omnibus legetur, si vestrę placuerit voluntati. Omnibus placuit. Petrus abbas, ejusdem Odonis defuncti filius, accepit cartam et legit coram me et coram multis aliis qui illic aderant. Ego Odo, dictus dominus Granceii laudavi omnia quę carta retulit. Post, ego Odo, dominus Granceii, promisi et juravi quod ego cunctas res Templariorum de Domo Buriarum, pro amore Dei et libere et sine aliqua juris arrogantia custodirem, et apud malefactores suos secundum posse meum defenderem, si per me vel per famulos meos aliqua damna fratribus predictis evenirent. Factum est hoc anno ab incarnatione M°C°CX°VII°. Hujus rei testes sunt Petrus, abbas Divionensis, Poncius de Frolleis, Hugo, frater Humbertus, Otho frater, Burarum capellani, frater Guillencus, Radulphus de Minervis, Gaillermus de Montemedio.